C 169/16

Известие на вниманието на ISLAMIC STATE IN IRAQ AND THE LEVANT — KHORASAN (ISIL- K) (Ислямска държава в Ирак и Леванта — Хорасан (ИДИЛ — Х), чието име беше добавено към списъка, посочен в членове 2, 3 и 7 от Регламент (ЕО) № 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда, по силата на Регламент (ЕС) 2019/791 на Комисията

(2019/C 169/09)

1. С Решение (ОВППС) 2016/1693 на Съвета ( 1 ) Съюзът се призовава да замрази средствата и икономическите ресурси на членовете на ИДИЛ (Даиш) и организацията Ал Кайда и на други свързани с тях лица, групи, предприятия и образувания, посочени в изготвения въз основа на резолюции 1267(1999) и 1333(2000) на Съвета за сигурност на ООН списък, който подлежи на редовно актуализиране от Комитета на ООН, създаден съгласно Резолюция 1267(1999) на Съвета за сигурност на ООН. Списъкът, съставен от този Комитет на ООН, включва: — ИДИЛ (Даиш) и Ал Кайда, — физически или юридически лица, образувания, органи и групи, свързани с ИДИЛ (Даиш) и Ал Кайда, както и — юридически лица, образувания и органи, притежавани или контролирани, или подкрепящи по друг начин някое от тези свързани лица, образувания, органи и групи. Действията или дейностите, които свидетелстват, че дадено лице, група, предприятие или образувание е „свързано с“ ИДИЛ (Даиш) и Ал Кайда, включват: а) участие във финансирането, планирането, улесняването, подготовката или извършването на действия или дейности от, в съдействие със, под името на, от името на или в подкрепа на ИДИЛ (Даиш) и Ал Кайда или която и да било клетка, асоциирана организация, фракционна или производна група от тях; б) снабдяване, продажба или прехвърляне на оръжия и свързани с оръжия принадлежности на някоя от тях; в) вербуване на хора за някоя от тях; или г) подпомагане по друг начин на действията или дейностите на някоя от тях.

2. На 14 май 2019 г. Комитетът на Съвета за сигурност на ООН одобри добавянето на вписването за ISLAMIC STATE IN IRAQ AND THE LEVANT – KHORASAN (ISIL- K) в списъка, свързан с ИДИЛ (Даиш) и Ал Кайда, на Комитета по санкциите. ISLAMIC STATE IN IRAQ AND THE LEVANT – KHORASAN (ISIL- K) може да подаде по всяко време искане до омбудсмана на ООН за преразглеждане на горепосоченото решение за включването му в списъка на ООН, като приложи съответните подкрепящи документи. Такова искане следва бъде изпратено на следния адрес: United Nations — Office of the Ombudsperson Room TB-08041D New York, NY 10017 United States of America Тел. +1 2129632671 Факс +1 2129631300/3778 Ел. поща: ombudsperson@un.org За повече информация вж. https://www.un.org/sc/suborg/en/sanctions/1267/aq_sanctions_list/procedures-for-delisting

3. Във връзка с решението на ООН, посочено в параграф 2, Комисията прие Регламент за изпълнение (ЕС) 2019/791 ( 2 ) , с който се изменя приложение I към Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда ( 3 ) . Чрез изменението, направено в съответствие с член 7, параграф 1, буква а) и член 7а, параграф 1 от Регламент (ЕО) № 881/2002, в списъка в приложение I към този регламент („приложение I“) се добавя името на ISLAMIC STATE IN IRAQ AND THE LEVANT – KHORASAN (ISIL- K). Следните мерки от Регламент (ЕО) № 881/2002 се отнасят до лицата и образуванията, включени в приложение I: (1) замразяването на всички средства и икономически ресурси, принадлежащи на въпросните физически лица и образувания, или във владение или държани от тях, и забраната (за всеки) да се предоставят средства и икономически ресурси на съответните физически лица и образувания или в тяхна полза, пряко или непряко (членове 2 и 2а); както и (2) забраната за предоставяне, продажба, доставяне или прехвърляне, пряко или непряко, на технически консултации, помощ или обучение, свързани с военни дейности, на съответните физически лица и образувания (член 3).

4. В член 7а от Регламент (ЕО) № 881/2002 е предвидена процедура на преразглеждане за представяне на становища относно основанията за включване в списъка от страна на тези, които са включени в него. Физическите лица и образуванията, добавени в приложение I с Регламент за изпълнение (ЕС) 2019/791, могат да поискат от Комисията да посочи основанията за включването им в този списък. Това искане следва да бъде изпратено на следния адрес: European Commission „Restrictive measures“ Rue de la Loi/Wetstraat 200, 1049 Bruxelles/Brussel BELGIQUE/BELGIË

5. На въпросните физически лица и образувания се обръща внимание също така, че имат възможност да оспорят Регламент за изпълнение (ЕС) 2019/791 пред Общия съд на Европейския съюз в съответствие с условията, предвидени в член 263, четвърта и шеста алинея от Договора за функционирането на Европейския съюз.

6. С цел спазване на надлежния ред, на физическите лица и образуванията, включени в приложение I, се обръща внимание, че имат възможност да подават заявления до компетентните органи в съответните държави членки, които са изброени в приложение II към Регламент (ЕО) № 881/2002, за да получат разрешение за използване на замразени средства и икономически ресурси за основни потребности или специфични плащания в съответствие с член 2а от посочения регламент.

(1) ОВ L 255, 21.9.2016 г., стр. 25.

(2) OВ L 129, 17.5.2019 г., стр. 1.

(3) ОВ L 139, 29.5.2002 г., стр. 9.